భారత్‌పై 'కో'లా కంపెనీల భారీ భరోసా!
- దాదాపు రూ.24,500 కోట్ల మేర పెట్టుబడులు
- భారీ పెట్టుబడులతో 13 కంపెనీలు ముందుకు..
న్యూఢిల్లీ: విస్తారంగా ఉన్న దేశీయ ఫుడ్‌ ప్రాసెసింగ్‌ రంగంలో అవకాశాలను అందిపుచ్చుకొనేందుకు గాను పెప్సీకో, కోకకోలా కంపెనీలు భారీ పెట్టుబడులతో ముందుకు వస్తున్నాయి. ఇక్కడ జరుగుతున్న వరల్డ్‌ ఇండియా ఫుడ్‌ ఈవెంట్‌లో భాగంగా దాదాపు రూ.68,000 కోట ్ల(10.2 బిలియన్‌ డాలర్ల) మేర పెట్టుబడులు పెట్టేందుకు గాను 13 కంపెనీలు ముందుకు వచ్చినట్టుగా సర్కారు వెల్లడించింది. దీనిలో ప్రధాన వాటా రెండు కోలా కంపెనీలదేనని ప్రభుత్వం వెల్లడించింది. రూ.13,300 కోట్ల వ్యయంతో ఫుడ్‌ మరియు బ్రూవరీస్‌ ప్లాంటు ఏర్పాటు చేసేందుకు పెప్పీకో ఒక అవగాహన ఒప్పందాన్ని కుదుర్చుకోగా.. కోకాకోలా సంస్థ దాదాపు రూ.11,000 కోట్ల వ్యయంతో బాటిలింగ్‌కు అవసరమైన మౌలిక వసతులను, పండ్ల రసాల ప్రాసెసింగ్‌ ప్లాంటులను ఏర్పాటు చేసేందుకు ముందుకు వచ్చింది. దీనికి తోడు దేశీయ సంస్థలైన ఐటీసీ, పతాంజలి సంస్థలు చెరో రూ.10,000 కోట్ల పెట్టుబడలకు ఎంవోయూలు కుదుర్చుకున్నట్టుగా కేంద్ర ఆహార ప్రాసెసింగ్‌ పరిశ్రమల శాఖ మంత్రి హర్సిమ్రత్‌ కౌర్‌ బాదల్‌ తెలిపారు. దేశంలో వ్యవసాయదారుల ఆదాయాన్ని రెట్టింపు చేయాలనే కలను సాకారం చేసేందుకు ఈ చర్యలు దోహదం చేయనున్నాయని ఆమె అన్నారు. విస్తరణ ప్రణాళికలో భాగంగా ఐటీసీ సంస్థ దాదాపు రూ.10,000 కోట్ల వ్యయంతో దాదాపు 12 రాష్ట్రాలలో 20 అత్యాధునిక సమీకృత వినియోగదారు వస్తువుల తయారీ యూనిట్లను ఏర్పాటు చేయనున్నట్టుగా తెలిపినట్టుగా సర్కారు తెలిపింది. వ్యవసాయోత్పత్తి పెరగడం దానికి తోడుగా ఆహారోత్పత్తుల ప్రాసెసింగ్‌ ప్రస్తుతం ఉన్న 10 శాతం నుంచి 30 శాతానికి చేరడం వల్ల దేశ వృద్ధి రేటు మేటిగా పెరిగే అవకాశం ఉన్నట్టుగా ఐటీసీ సీఈవో, ఈడీ సంజరు పూరీ తెలిపారు. కార్యక్రమంలో యెస్‌ బ్యాంక్‌ సీఎండీ రానా కపూర్‌ మాట్లాడుతూ తాము 100 ఫుడ్‌ ప్రాసెసింగ్‌ ప్రాజెక్టులకు రూ.1000 కోట్ల మేర రుణ సాయం అందించనున్నట్టుగా తెలిపారు.
మీ స్నేహితులకు రికమెండ్ చెయ్యండి